**Bilag 3 til Rammekontrakt**

Model – Leveringsaftale

for

**Navision Stat systemet**

**mellem**

Økonomistyrelsen

Landgreven 4, postboks 2193

DK-1017 København K

(i det følgende benævnt Økonomistyrelsen)

**og**

...................

 (i det følgende benævnt Institutionen)

INDHOLDSFORTEGNELSE

[1. BAGGRUND OG FORMÅL 4](#_Toc90859687)

[2. Økonomistyrelsens YdelseR 4](#_Toc90859688)

[2.1 Navision Stat 4](#_Toc90859689)

[2.2 Vedligeholdelse 5](#_Toc90859690)

[2.3 Support 5](#_Toc90859691)

[3. Institutionens pligter 5](#_Toc90859692)

[4. implementering 6](#_Toc90859693)

[5. priser OG BETALINGSBETINGELSER 6](#_Toc90859694)

[6. Ansvarsbegrænsning 6](#_Toc90859695)

[6.1 Implementering og integration 6](#_Toc90859696)

[6.2 Mangler m.v. 6](#_Toc90859697)

[7. Immaterielle rettigheder 7](#_Toc90859698)

[8. Ændringer 7](#_Toc90859699)

[9. Varighed og ophør 7](#_Toc90859700)

[10. Fortolkning 8](#_Toc90859701)

[11. TVISTIGHEDER 8](#_Toc90859702)

[12. UNDERSKRIFTER 10](#_Toc90859703)

BILAGSFORTEGNELSE

Bilag 1: Funktionalitetsbeskrivelse

Bilag 6: Licensens dækningsomfang

Bilag 7: Standardbetingelser for vedligeholdelse og opgraderinger, Opdateringsabonnement

Bilag 8: Standard Licensbetingelser, IPLA DANISH

DEFINITIONER

Ved Leveringsaftalen forstås denne kontrakt med bilag og senere ændringer.

Ved Kernesystemet forstås det af Microsoft Business Solutions udviklede standard økonomisystem, Navision, i den version som til enhver tid anvendes til Navision Stat.

Ved Statsdelen forstås de statslige tilretninger, der er bygget oven på Kernesystemet.

Ved Navision Stat forstås det samlede ERP-system, bestående af Kernesystemet og den af Økonomistyrelsen udviklede Statsdel, med enhver senere rettelse, ændring og videreudvikling heraf som Økonomistyrelsen måtte foretage.

Ved Institution forstås en statslig myndighed eller en institution eller en virksomhed, der ejes af staten med mindst 50%, eller som i det væsentlige drives for statslige midler. Omfattet er ikke kommuner og institutioner, som i det væsentlige drives for kommunale eller private midler.

# BAGGRUND OG FORMÅL

Navision Stat er udviklet med den statslige sektor for øje. Dette betyder, at funktionalitet og videreudvikling primært har været fokuseret mod denne sektors behov. Også ikke klassiske statsinstitutioner anvender dog i dag Navision Stat med succes, hvorfor videreudviklingen nu generelt fokuseres mod de manges behov.

At være med i Navision Stat løsningen betyder, at man som Institution får adgang til et billigt og funktionelt meget konkurrencedygtigt økonomisystem. Det betyder dog også, at man underlægger sig nogle ikke helt standardmæssige forpligtigelser i form af relativt usædvanlige kontraktvilkår, erstatningsbegrænsninger samt forpligtigelser til opgraderinger mv.

# ØKONOMISTYRELSENS YdelseR

## Navision Stat

Økonomistyrelsen tillægger Institutionen en ikke eksklusiv brugsret til Navision Stat.

Navision stat indeholder den funktionalitet som er beskrevet på www.oes.dk.

## Vedligeholdelse

Økonomistyrelsens vedligeholdelse af Navision Stat omfatter fejlrettelser og afhjælpning af uhensigtsmæssigheder. Kritiske fejl påbegyndes rettet uden ugrundet ophold, og/eller der anvises en alternativ arbejdsgang. Ved uhensigtsmæssigheder tager Økonomistyrelsen stilling til, om problemet er så væsentligt for den generelle anvendelse, at det giver anledning til videreudvikling af Navision Stat. Ved kritiske fejl forstås grundlæggende fejl i Navision Stat som bevirker, at der ikke vil kunne aflægges regnskab via Navision Stat.

Økonomistyrelsen giver løbende information om hvilke tiltag, der igangsættes for at rette fejl og afhjælpe uhensigtsmæssigheder.

Økonomistyrelsen forestår opdatering og distribution af nye versioner af Navision Stat samt af systemdokumentation og brugervejledninger.

## Support

Økonomistyrelsen yder grundlæggende support af standardfunktionaliteten i de af Økonomistyrelsen implementerede Navision Stat moduler.

Økonomistyrelsen giver meddelelse om fejlrettelser, nye versioner mv. via Økonomistyrelsens hjemmeside på internettet (www.oes.dk) samt via Institutionens e-mail adresse til modtagelse af informationer fra Økonomistyrelsen.

# Institutionens pligter

I relation til driften af Navision Stat har Institutionen ansvaret for følgende forhold:

• At sikre, at anvendelsen af Navision Stat sker i overensstemmelse med de til enhver tid gældende brugervejledninger

• At meddele Økonomistyrelsen om konstaterede fejl og eventuelle uhensigtsmæssigheder

• At aflæse Økonomistyrelsens hjemmeside på Internettet med henblik på fejlrettelser eller ændringer i øvrigt. Meddelelse om fejlrettelser, som virksomheden har pligt til at foretage, vil blive fremsendt særskilt til virksomheden via mail fra Økonomistyrelsen

• At indlæse kritiske fejlrettelser indenfor 5 Arbejdsdage efter modtaget information herom fra Økonomistyrelsen (med mindre andet særskilt er aftalt med Økonomistyrelsen). Nye versioner skal sættes i drift indenfor 3 måneder efter modtaget information fra Økonomistyrelsen.

• At etablere en e-mail adresse til modtagelse af informationer fra Økonomistyrelsen vedrørende Navision Stat

For Institutioner, der er omfattet af kapitel 2 i bekendtgørelse om statens regnskabsvæsen gælder endvidere en række forhold vedr. tilslutning til Statens Centrale Økonomisystemer. Disse er beskrevet på Økonomistyrelsens hjemmeside (www.oes.dk).

# implementering

Institutionen henter selv Navision Stat via Økonomistyrelsens hjemmeside på adressen (www.oes.dk), og Institutionen forestår selv implementering af Navision Stat eller indgår særskilt aftale herom med Økonomistyrelsen eller tredjemand.

Når Navision Stat er endeligt implementeret informeres Økonomistyrelsen herom.

# priser OG BETALINGSBETINGELSER

De til enhver tid gældende priser og betalingsbetingelser fremgår af "Priser og leveringsvilkår", der er tilgængelig på Økonomistyrelsens hjemmeside (www.oes.dk).

# Ansvarsbegrænsning

## Implementering og integration

Økonomistyrelsen er ikke efter Leveringsaftalen ansvarlig for, om Navision Stat kan implementeres hos Institutionen, herunder om Navision Stat kan integreres med Institutionens øvrige systemer.

## Mangler m.v.

Økonomistyrelsen er ikke forpligtet til at foretage fejlretning i videre omfang, end det der følger af vedligeholdelsesbestemmelserne, jf. punkt 2.2.

Såfremt Navision Stat er behæftet med kritiske fejl, som ikke rettes af Økonomistyrelsen i overensstemmelse med vedligeholdelsesbestemmelserne, kan Institutionen ophæve leveringsaftalen med virkning for fremtiden, jf. pkt. 10.

Institutionen kan ikke herudover gøre andre misligholdelsesbeføjelser gældende over for Økonomistyrelsen.

Økonomistyrelsens erstatningsansvar ved opfyldelse af Leveringsaftalen eller ansvar, som på anden måde er opstået i forbindelse med Leveringsaftalen (uanset om det er opstået ved grov eller simpel uagtsomhed), kan hverken for enkeltstående krav eller for disse til sammen overstige et beløb svarende det årlige vederlag Økonomistyrelsen oppebærer for vedligeholdelse og support af Navision Stat i henhold til Leveringsaftalen.

# Immaterielle rettigheder

Institutionen tillægges i Leveringsaftalens løbetid en ikke eksklusiv brugsret til Navision Stat i overensstemmelse med bestemmelserne i Leveringsaftalen og Standardlicensbetingelserne for brug af Kernesystemet (bilag 8).

Licensens dækningsomfang og licensforhold ved opsplitning af Institutionen og sammenlægning med andre institutioner er beskrevet og illustreret i bilag 6.

Det påhviler Institutionen at underskrive og returnere ét eksemplar af Standardlicensbetingelserne for brug af Kernesystemet samt Opdateringsabonnementet (bilag 7 og 8) til Økonomistyrelsen sammen med denne Leveringsaftale.

# Ændringer

Økonomistyrelsen kan med et skriftligt varsel på 3 måneder til udgangen af en måned ændre vilkårene i Leveringsaftalen, herunder priser og betalingsbetingelser.

Hvis ændringerne er af væsentlig betydning for Institutionen, kan denne fra modtagelse af varsel om vilkårsændring opsige Leveringsaftalen med et skriftligt varsel på 2 måneder til udgangen af en måned. Institutionen kan ikke kræve vederlag tilbagebetalt for en eventuel resterende periode. Bestemmelserne under punkt 10 om forhold ved ophør finder tilsvarende anvendelse.

# Varighed og ophør

Leveringsaftalen træder i kraft ved underskrivelsen.

Leveringsaftalen kan af hver af parterne opsiges med et skriftligt varsel på 6 måneder til udgangen af et regnskabsår. For institutioner omfattet af § 2, stk. 1 i bekendtgørelse om statens regnskabsvæsen

gælder, at opsigelse kun kan ske, såfremt der foreligger en godkendelse fra Finansministeriet til anvendelse af et andet lokalt økonomisystem.

Hvis Institutionens forhold (herunder ejerforhold) ændres, således at Institutionen ikke længere er omfattet af Rammekontrakten og bliver en rent privatretlig eller kommunal virksomhed, så ophører Leveringsaftalen automatisk til udgangen af det indeværende regnskabsår. For at sikre at Institutionen kan håndtere årsafslutning samt overgang til andet økonomisystem, kan Institutionen anmode om en udsættelse af leveranceaftalens ophør, i så fald forlænges brugsretten til udgangen af det efterfølgende regnskabsår. I udsættelsesperioden vil Institutionen skulle betale fuldt abonnement som angivet i Økonomistyrelsens til en hver tid gældende ”Priser og Leveringsvilkår”, ligesom Standardlicensbetingelserne for brug af Kernesystemet (bilag 8) er gældende. Fra de ændrede institutionsforholds indtræden, vil Institutionen alene have en brugsret, men ingen opdaterings og vedligeholdelsesadgang/forpligtelse, hvorfor Institutionens almindelige pligter og rettigheder, bortset fra brugsret, ophører.

Da brugsretten til Navision Stat er betinget af leveranceaftalen, skal Institutionen senest 6 måneder efter ophør af Leveringsaftalen ophøre med at bruge Navision Stat samt slette, fjerne og tilintetgøre Navision Stat, herunder enhver kopi heraf, jf. dog ovenstående særlige mulighed for udsættelse. Standardlicensbetingelserne for brug af Kernesystemet (bilag 8) gælder dog stadig indtil Institutionen har opfyldt nærværende bestemmelse.

Enhver bestemmelse i Standardlicensbetingelserne for brug af Kernesystemet (bilag 8), som efter sin natur strækker sig ud over det tidspunkt, hvor disse Standardlicensbetingelser ophører, skal fortsat være gældende og bindende for Institutionen.

# Fortolkning

Henvisninger til Leveringsaftalen eller en bestemmelse heri omfatter også de til Leveringsaftalen hørende bilag henholdsvis de af disse bilag, der er relevante for den pågældende bestemmelse.

Bestemmelser i Leveringsaftalen har forrang i forhold til Leveringsaftalens bilag. Dette gælder også selv om Institutionen har underskrevet Standardlicensbetingelserne for kernesystemet (bilag 8). Bestemmelser i Leveringsaftalen har ligeledes forrang i forhold til eventuelle øvrige standardvilkår vedrørende brug af Kernesystemet, uanset om de er underskrevet af Institutionen.

#  TVISTIGHEDER

Retsforholdet ifølge Leveringsaftalen og fortolkning heraf afgøres efter dansk ret.

Såfremt der opstår en uoverensstemmelse mellem parterne i forbindelse med Leveringsaftalen, skal parterne søge en løsning ved forhandling.

Såfremt der ikke ved forhandling kan opnås en løsning, (og Institutionen ikke er en del af staten), afgøres tvisten ved de almindelige domstole, så vidt muligt Sø- og Handelsretten i København.

# UNDERSKRIFTER

Leveringsaftalen underskrives i to eksemplarer, hvoraf parterne hver modtager et eksemplar. Endvidere opbevarer hver af parterne en elektronisk version af Leveringsaftalen.

For Institutionen: For Økonomistyrelsen:

[.......], den / 20.. [.......], den / 20..

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_